الملاكمين الصبليون دوزو وقت قصير فالألعاب الأولمبية فطوكيو، بحيث تقصاو كاملين من ربع النهائي، وفاش خرجو يبررو الخسارة شارو بأصابع الاتهام للحكام، خصوصا منهم اللي من أصول مغربية. البوكسور الإسباني كَابرييل إيسكوبار خسر النزال ديالو فربع النهائي، والبوكسور إيمانويل رييز حتى هو طاح فنزالو مع خوليو لاكروز، الخسارة ديال الرياضيين بجوج خلات المحللين يخرجو يتهمو الحكام المغاربة، ويقولو أن تحكيمهم ماكانش عادل. المحللين الإسبانيين قالو أن الحكمين، مقروني عبد اللطيف والبشير عبار، كانو كيحكمو لصالح الخصمين ديال ليبوكسور الصبليونيين. وقال مدرب إيسكوبار قال فهذ الصدد “الحكام المغاربة الجوج خسرونا فجميع النزالات، وخبرت الهيئة المنظمة وماخداوش كلامي على محمل الجد، هذو وقحين”. من جهتو اعتبر إيسكوبار، المعروف ب”كَابي” أنه كان واقيلا ضحية الأزمة الديبلوماسية بين المغرب واسبانيا: “ماعرفتش واش بغاو ينتقمو مننا بسباب هذشي، انا بعيد على هذشي وماكنديرش السياسة، ولكن اللي عارف أنني فالجولة الأخيرة درت كلشي باش نربح، ووالو...”، على حساب هضرتو. 
البوكسورا الصبليون كاعيين بسباب خسارتهم فطوكيو ولصقوها فالحكام المغاربة: كانو منحازين لخصومنا وظلمونا